b'\n_START_ARTICLE_\nMulen\n_START_PARAGRAPH_\nMulen er et boligomr\xc3\xa5de i str\xc3\xb8ket Ladeg\xc3\xa5rden i Bergen, like syd for Sandviken. Mulen ligger rundt Mulelvens gamle l\xc3\xb8p, med Christineg\xc3\xa5rd i nord, Meyermarken i vest, Fjellveien i \xc3\xb8st og Mathismarken i s\xc3\xb8r. Mulen utgj\xc3\xb8res av de \xc3\xb8vre delene av \xc3\x98vre Sandviksveien, Gutenbergsveien, den nederste delen av Persenbakken, samt Mulesvingen opp til Fjellveien._NEWLINE_Omr\xc3\xa5det nevnes av og til som en del av \xc2\xabH\xc3\xb8dden\xc2\xbb, men det opprinnelige H\xc3\xb8dden-omr\xc3\xa5det ligger lenger mot s\xc3\xb8r.\n_START_SECTION_\nNavnet \xc2\xabMulen\xc2\xbb\n_START_PARAGRAPH_\nNavnet \xc2\xabMulen\xc2\xbb henspiller kanskje p\xc3\xa5 omfattende m\xc3\xb8lledrift langs Mulelven frem til 1900-tallet. P\xc3\xa5 1200-tallet kaltes Mulelven og dalen den rant nedover henholdsvis Mylnuelfr og Mylnudalr - M\xc3\xb8lleelven og M\xc3\xb8lledalen. _NEWLINE_Mulen er ogs\xc3\xa5 navnet p\xc3\xa5 den sydligste delen av Sandviksfjellet, like nord for Skredderdalen, som markerer skillet mellom Sandviksfjellet og Fl\xc3\xb8yfjellet. En annen forklaring p\xc3\xa5 navnet \xc2\xabMulen\xc2\xbb er at denne fjellsiden sett fra innseilingen til Bergen kan minne om en dyremule.\n_START_SECTION_\nHistorie\n_START_PARAGRAPH_\nTidlig p\xc3\xa5 1300-tallet var omr\xc3\xa5det eid av lagmann Eindride Simonsson, som hadde g\xc3\xa5rd, \xc3\xa5ker, eng, husdyr og m\xc3\xb8lle langs Mulelven. Siden ble Mulen en del av eiendommen Lille Sandviken (Sm\xc3\xa5m\xc3\xb8llen). I 1877 solgte eieren Christian Hagelsteen 1877 mulelvvassdraget til Bergen kommune, som \xc3\xb8nsket \xc3\xa5 bygge ut vannforsyningen til den nordlige Fjellsiden.\n_START_SECTION_\nBebyggelse\n_START_PARAGRAPH_\nVed siden av gammel grendebebyggelse rundt Mulebakken, er omr\xc3\xa5det i dag preget av flere yrkesbaserte boligbyggefellesskap fra 1910- og 1920-\xc3\xa5rene. Eksempler er Typografenes Boligfellesskap (Typebyen, bygget 1911-1912), Kommunefunksjon\xc3\xa6renes Byggeselskap (1916) og Renovasjonsarbeidernes Boligselskap (1929). _NEWLINE_\xc2\xabBadstuen\xc2\xbb, som er klubbhuset til IL Varegg (fotball og orientering), ligger i muleomr\xc3\xa5det. Det samme gj\xc3\xb8r Mulebanen fotballbane og Mulesvingen barnehage, med lysthuspaviljongen Mon Plaisir like ved siden av.\n_START_SECTION_\nAdministrasjon\n_START_PARAGRAPH_\nAdministrativt tilh\xc3\xb8rer Mulen Bergenhus bydel i Bergen. Den er ogs\xc3\xa5 grunnkrets 12010623 i Sandviken delomr\xc3\xa5de i Bergen. Nabolaget har poststed 5034 Bergen.'